
ABSTRACT


Independenţa exercitării mandatului parlamentar este asigurată atât de garanţii juridice - inviolabilitate, incompatibilităţi sau conflicte de interese, cât şi de mecanisme financiare destinate acoperirii cheltuielilor de mandat, menţinerii unei poziţii de egalitate a parlamentarilor în suportarea acestor cheltuieli şi eliminării unor eventuale presiuni financiare susceptibile de a influenţa negativ desfăşurarea activităţilor parlamentare.


▪ Element esenţial al reprezentării parlamentare – pentru majoritatea cetăţenilor principalul punct de contact cu Parlamentul reprezentându-l parlamentarii -  activitatea în circumscripţie sporeşte permanent în volum, densitate şi complexitate. 

Pentru asigurarea condiţiilor corespunzătoare în exercitarea mandatului şi ţinând seama de faptul că funcţiile reprezentative şi parlamentare au un cost material, logistic şi financiar ce nu poate fi lăsat în sarcina titularului acestora, Camerele legislative pun la dispoziţia parlamentarilor mijloace financiare, logistice şi materiale. 


▪ În numeroase parlamente naţionale din state membre UE, realizarea unei comunicări permanente cu alegătorii din circumscripţie se asigură în cadrul:


- birourilor parlamentare de circumscripţie finanţate - integral sau parţial - din suma forfetară (Cehia, Franţa, Germania, Irlanda, Lituania, Marea Britanie, Polonia, Slovacia, Slovenia, Ungaria);

- birourilor parlamentare de circumscripţie (private) finanţate personal de parlamentarii care doresc să le înfiinţeze (Austria, Belgia, Grecia, Italia);

- birourilor locale puse la dispoziţia parlamentarilor, cu titlu gratuit, de către autorităţile locale (Lituania);

- birourilor locale ale partidelor din care parlamentarii fac parte (Austria); spaţiilor asigurate de organele competente ale administraţiei centrale (Portugalia).

În Spania, organizarea şi desfăşurarea activităţilor parlamentare în circumscripţiile electorale intră în competenţa grupurilor parlamentare.


▪ Întrucât exercitarea mandatului reprezentativ presupune cheltuieli suplimentare multiple - determinate atât de statutul parlamentarului de ales reprezentând o parte a populaţiei, cât şi de activităţile parlamentare propriu-zise - parlamentele au instituit diferite forme de compensare a cheltuielilor. 

Astfel, suplimentar remuneraţiei/indemnizaţiei de bază, membrilor Parlamentului li se alocă indemnizaţii forfetare personale şi/sau colective a căror natură şi valoare diferă de la parlament la parlament. 

Schema cea mai frecvent utilizată este cea a sumei forfetare destinată, în principal, acoperirii cheltuielilor de mandat. Suma este întotdeauna neimpozabilă. 

În unele parlamente, fondurile se alocă în funcţie de anumite elemente de cheltuieli prestabilite. Astfel:


- în Cehia,  sumele lunare acordate pentru închirierea biroului se stabilesc în funcţie de mărimea oraşului în care acestea sunt situate;

- în Franţa, indemnizaţia de cheltuieli operaţionale acoperă cheltuielile de mandat neacoperite direct de Adunarea Naţională ; o parte din sumă poate fi utilizată pentru închirierea şi funcţionarea biroului parlamentar de circumscripţie ;


- în Germania, indemnizaţia de cheltuieli lunară acoperă: cheltuielile legate de înfiinţarea şi întreţinerea biroului parlamentar situat în afara clădirii Bundestag-ului ; cheltuielile suplimentare efectuate la sediul Bundestag-ului şi cheltuielile de călătorie (cu excepţia celor legate de călătoriile oficiale în străinătate); cheltuielile pentru călătoriile efectuate în exercitarea mandatului pe teritoriul naţional; alte cheltuieli efectuate în exercitarea mandatului parlamentar (funcţii reprezentative, invitaţii, activitate în circumscripţie etc.) care nu sunt acoperite din remuneraţia profesională şi din indemnizaţiile alocate pentru a acoperi costul vieţii;

- în Irlanda, indemnizaţia parlamentară standard este formată din indemnizaţia pentru călătorie şi cazare („Travel and Accommodation Allowance“) şi indemnizaţia pentru reprezentare publică („Public Representation Allowance“);

- în Marea Britanie, sumele alocate birourilor parlamentare situate în Londra sunt diferite de cele alocate pentru birourile parlamentare din celelalte zone;


- în Slovenia, valoarea sumei forfetare lunare destinată acoperirii cheltuielilor de mandat se stabileşte în funcţie de distanţa dintre reşedinţa permanentă a deputatului şi clădirea Parlamentului.

▪ Lucrarea prezintă aspecte referitoare la:


- organizarea şi funcţionarea birourilor parlamentare în parlamente naţionale din state membre UE;


- sumele forfetare/indemnizaţiile pentru cheltuieli alocate parlamentarilor 

- relaţiile dintre parlamentari şi alegători.

I. STATE MEMBRE IN CARE SUNT PREVĂZUTE BIROURI PARLAMENTARE 
DE CIRCUMSCRIPŢIE

CEHIA
▪ Legea nr. 236/1995 privind salariile şi alte indemnizaţii legate de exercitarea funcţiei de reprezentant al puterii publice şi al altor organe ale statului şi a funcţiei de judecător, precum şi rezoluţiile Comisiei parlamentare pentru buget conferă deputaţilor: 

- Dreptul la un birou parlamentar în circumscripţia electorală. Potrivit regulilor stabilite de Comisia pentru buget, dimensiunea biroului este, de regulă, limitată la 40 metri pătraţi (inclusiv anexele). 
Biroul poate fi utilizat numai de deputat, de asistenţii parlamentari şi de persoanele care desfăşoară activitate de specialitate şi administrativă pentru deputatul în cauză.
Sumele maxime lunare pentru închirierea birourilor se stabilesc în funcţie de mărimea oraşului în care acestea sunt situate. Astfel:
- în Capitala Praga: ≈ 1000 € (27.000 coroane);

- în oraşele Brno, Ostrava, Plzen: ≈ 925 € (25.000 coroane);

- în alte oraşe legal stabilite, precum şi în oraşele Marianske Lazne, Frantiskovy Lazne, Podebrady, Luhacovice (oraşe turistice): ≈ 815 € (22.000 coroane);

- în oraşe cu peste 25.000 de locuitori: ≈ 703 € (19.000 coroane);

- în oraşe cu peste 10.000 de locuitori: ≈ 592 € (16.000 coroane);

- în municipii cu peste 1.000 locuitori: ≈ 370 € (10.000 coroane);

- în alte municipii: ≈ 333 € (9.000 coroane).

- Dreptul de a închiria mobilă şi echipament de birou. Suma maximă alocată pentru închirierea mobilei şi a echipamentului de birou este de ≈192 € (5.200 coroane)/lună.

- Dreptul la o sumă pentru acoperirea costurilor de telefonie şi de internet, cu o valoare maximă de ≈185  €  (5.000 coroane)/lună.

- Dreptul la o sumă pentru acoperirea cheltuielilor legate de achiziţionarea de produse de birotică şi papetărie, cu o valoare maximă de ≈111 € (3.000 coroane) în prima lună şi de  ≈81 € (2.200 coroane) în următoarele luni.

- Potrivit prevederilor Regulamentului Camerei şi a regulilor stabilite prin rezoluţie a Comisiei pentru buget, Secretariatul Camerei Deputaţilor suportă cheltuielile legate de angajarea unui asistent/mai multor asistenţi. Suma maximă alocată în acest scop este de ≈ 1442 € (39.000 coroane)/lună.

▪ De regulă, deputaţii desfăşoară activităţi în cadrul birourilor parlamentare în zilele de luni. 
Cetăţenii pot contacta deputaţii şi prin accesarea site-ului Camerei Deputaţilor, a site-urilor personale ale acestora sau a site-urilor partidelor politice.

Baza legală 
- Legea nr.236/1995 privind salariile şi alte indemnizaţii legate de exercitarea funcţiei de reprezentant al puterii publice şi al altor organe ale statului şi a funcţiei de judecător


FRANŢA


Adunarea Naţională asigură deputaţilor mijloacele generale şi individuale necesare exercitării mandatului parlamentar atât la nivel naţional (la Paris), cât şi în circumscripţiile locale. 


▪ De regulă, parlamentarii pot înfiinţa birouri parlamentare locale în circumscripţiile electorale pe care le reprezintă.


De asemenea, parlamentarii care îi reprezintă pe cetăţenii francezi cu reşedinţa în străinătate pot folosi indemnizaţia de cheltuieli operaţionale pentru activităţi în circumscripţiile din străinătate. 


Nu se alocă o sumă forfetară specială pentru biroul parlamentar, dar deputaţii beneficiază de indemnizaţia de cheltuieli operaţionale (indemnizaţie reprezentativă pentru cheltuielile legate de exercitarea mandatului - “Indemnité representative de frais de mandat”) destinată acoperirii cheltuielilor de mandat neacoperite direct de Adunarea Naţională. O parte din sumă poate fi utilizată pentru închirierea şi funcţionarea biroului parlamentar de circumscripţie.


Din octombrie 2013, valoarea brută a indemnizaţiei este de 5.770 €/lună. Suma este neimpozabilă.

Parlamentarul este cel care îşi stabileşte numărul de angajaţi.
 Membrii Adunării Naţionale beneficiază de o indemnizaţie pentru asistenţii parlamentari, al cărei cuantum se calculează luându-se în considerare un număr de 3 asistenţi. 
Salariul asistenţilor este stabilit de parlamentari, cu respectarea nivelului salariului minim prevăzut de lege. Indemnizaţia poate fi folosită pentru angajarea unui număr de asistenţi cuprins între 1 şi 5. 


În general, un parlamentar are un angajat care îşi desfăşoară activitatea în clădirea Adunării Naţionale şi 1-2 angajaţi în biroul parlamentar de circumscripţie. 
Din octombrie 2013, indemnizaţia pentru asistenţii parlamentari este de 9.504 €/lună.

Adunarea Naţională este cea care plăteşte indemnizaţia pentru personalul parlamentar, dar angajatorul este parlamentarul în cauză. Contractul privat de muncă, încheiat între parlamentar şi viitorul angajat, conţine clauze privind durata contractului, condiţiile de muncă, precum şi nivelul de salarizare. 


Programul de funcţionare a biroului parlamentar este stabilit de fiecare parlamentar. 


▪ Salariile angajaţilor biroului parlamentar se suportă din indemnizaţia pentru asistenţii parlamentari, iar cheltuielile legate de funcţionarea biroului parlamentar (chirie, gaze, energie electrică, apă, alte utilităţi) se suportă din indemnizaţia de cheltuieli operaţionale. 

De asemenea, Adunarea Naţională asigură deputaţilor beneficii materiale pentru utilizarea echipamentelor de tehnologie a informaţiei şi comunicaţiilor: o indemnizaţie pentru computer, acces gratuit la Internet. 


Cheltuielile pentru reţelele IT care asigură comunicaţiile în teritoriul naţional, în teritoriile de peste mări, în statele membre UE, precum şi cheltuielile pentru reţelele de telefonie mobilă/servicii telefonice din birourile parlamentarilor situate în Palatul Bourbon se suportă de Adunarea Naţională.

Parlamentarii pot solicita şi beneficiul unui pachet special de comunicare care acoperă, în limita indemnizaţiei anuale pentru serviciile de telefonie ale parlamentarului, costurile a 5 linii de telefonie mobilă (telefon şi tablete digitale) şi a liniilor telefonice şi serviciilor Internet ale biroului parlamentar de circumscripţie.


▪ Nu există prevederi/reguli care să guverneze relaţia dintre parlamentari şi alegători. Fiecare parlamentar stabileşte instrumentele şi modalităţile pe care le consideră potrivite pentru funcţionarea şi îmbunătăţirea permanentă a relaţiei cu alegătorii.


Trebuie menţionată tendinţa comună a creării de bloguri şi a comunicării prin intermediul reţelelor de socializare (Facebook şi Twitter).


GERMANIA

▪ Parlamentarii pot înfiinţa unul sau mai multe birouri parlamentare în circumscripţiile electorale în care au fost aleşi. Din motive practice, mai mulţi parlamentari pot înfiinţa un birou parlamentar comun.

Birourile parlamentare de circumscripţie nu pot fi înfiinţate în străinătate.

Parlamentarii pot închiria spaţii pentru birourile parlamentare locale ; nu sunt prevăzute restricţii referitoare la închiriere. În cazul unui birou parlamentar înfiinţat în clădirea filialei locale a partidului politic din care face parte (parlamentarul), spaţiile aferente biroului parlamentar trebuie clar delimitate şi evidenţiate. 
Cheltuielile legate de personalul biroului parlamentar se acoperă din indemnizaţia lunară de 16.913 € acordată parlamentarului în acest scop. Fiecare parlamentar decide asupra angajării personalului la biroul parlamentar de circumscripţie/biroul din cadrul Bundestag-ului. În general, biroul parlamentar are  3-4 angajaţi.

Angajarea se face pe baza unui contract de muncă cu durată determinată, care expiră odată cu încheierea mandatului parlamentar.

Programul angajaţilor biroului parlamentar se stabileşte prin contractul încheiat, de fiecare parlamentar în parte ; numărul orelor de muncă este de maximum 39 ore/săptămână. 
Cheltuielile de organizare şi funcţionare a biroului parlamentar se acoperă din indemnizaţiile compensatorii prevăzute de Legea privind membrii Bundestag-ului.
▪ Constituţia consacră dreptul parlamentarilor de a beneficia de o remunerare adecvată. (art.48, alineat 3) 
« Art.48

(…)

(3) Membrii (Bundestag-ului) au dreptul la o remunerare adecvată care să le asigure independenţa. Aceştia au dreptul de a folosi gratuit mijloacele publice de transport în comun. Detaliile se vor stabili prin lege federală.»
Potrivit art.12 din Legea privind membrii Bundestag-ului, valoarea sumei forfetare lunare/indemnizaţiei de cheltuieli alocate pentru acoperirea cheltuielilor de mandat este de 4.267,06 € (la 1 ianuarie 2015). 
Suma este destinată acoperirii cheltuielilor legate de : organizarea şi funcţionarea unui/mai multor birou/birouri parlamentar/parlamentare ; exercitarea mandatului în clădirea Bundestag-ului din Berlin (închirierea unei locuinţe, taxa de oraş, călătoriile în oraş etc.) ; efectuarea de călătorii/vizite oficiale; activitatea în circumscripţie, îndeplinirea îndatorilor de reprezentare ; achiziţionarea de birotică etc.
« Art.12 – Indemnizaţiile parlamentarilor

(1) Pentru acoperirea cheltuielilor implicate de exercitarea mandatului parlamentar, membrii Bundestag-ului beneficiază de diferite indemnizaţii compensatorii. Acestea includ indemnizaţii financiare şi beneficii în natură.

(2) Orice membru al Bundestag-ului primeşte o indemnizaţie lunară de cheltuieli, care acoperă :

1) cheltuielile legate de înfiinţarea şi întreţinerea biroului parlamentar situat în afara clădirii Bundestag-ului, care acoperă chiria, tarifele pentru utilităţi şi servicii, costurile pentru produse de birotică, cărţi de specialitate, comunicare media şi costurile legate de serviciile poştale ;

2) cheltuielile suplimentare efectuate la sediul Bundestag-ului şi cheltuielile de călătorie, cu excepţia costurilor legate de călătoriile oficiale în străinătate;

3) cheltuielile pentru călătoriile efectuate în exercitarea mandatului pe teritoriul Republicii Federale Germania, fără a se aduce atingere prevederilor articolelor 16 şi 17 din prezenta lege, şi

4) alte cheltuieli efectuate în exercitarea mandatului parlamentar (funcţii reprezentative, invitaţii, activitate în circumscripţie etc.) care nu sunt acoperite din remuneraţia profesională şi din indemnizaţiile alocate pentru a acoperi costul vieţii.

Anual, la data de 1 ianuarie, indemnizaţia de cheltuieli se ajustează în funcţie de creşterea indicelui costului general al vieţii în anul precedent. Detalii privind valoarea estimărilor pentru indemnizaţiile forfetare individuale, pe baza cheltuielilor actuale, şi valoarea ajustării se stabilesc prin Legea bugetului şi prin normele de implementare adoptate de Consiliul Decanilor. 

 (3) Pe baza documentelor justificative, membrii Bundestag-ului beneficiază de rambursarea sumei folosite pentru angajarea de personal care să îl asiste în desfăşurarea activităţii parlamentare. Dreptul la această rambursare nu poate fi transferat unui alt membru al Bundestag-ului. Se interzice rambursarea cheltuielilor pentru contractele de muncă încheiate de un membru al Bundestag-ului cu persoane cu care sunt sau au fost căsătorite sau cu care au legături de sânge sau de căsătorie. Prevederea se aplică, mutatis mutandis, contractelor de angajare încheiate cu un partener de viaţă sau un fost partener de viaţă al membrului Bundestag-ului. Detaliile privind valoarea rambursabilă a cheltuielilor şi condiţiile de rambursare, condiţiile minime obligatorii pentru contractul de angajare şi alte aspecte se stabilesc prin Legea bugetului şi prin normele de implementare adoptate de Consiliul Decanilor. Salariile şi alte cheltuieli de personal sunt suportate de Administraţia Bundestag-ului. Bundestag-ul nu răspunde faţă de terţi. Angajaţii nu sunt funcţionari publici. Nu există nici o relaţie contractuală între personal şi Administraţia Bundestag-ului.

(4) De asemenea, beneficiile în natură acordate membrilor includ :

1) asigurarea unui birou complet echipat la sediul Bundestag-ului ;

2) folosirea facilităţilor de transport în conformitate cu prevederile art.16 din prezenta lege ;

3) utilizarea vehiculelor oficiale ale Bundestag-ului ;

4) asigurarea şi folosirea sistemului comun de informare şi comunicare al Bundestag-ului, şi

5) alte servicii ale Bundestag-ului.

Detaliile se stabilesc prin Legea bugetului şi prin normele de implementare adoptate de Consiliul Decanilor.

(5) Preşedintele Bundestag-ului beneficiază de o indemnizaţie oficială de cheltuieli lunară în valoare de 1.023 €, iar vicepreşedinţii de o indemnizaţie oficială de cheltuieli lunară de 307 €.

(6) Un membru al Bundestag-ului care are în folosinţă exclusivă o maşină oficială primeşte o indemnizaţie de cheltuieli redusă cu 25 de procente.

Art.13 – Neacordarea rambursării cheltuielilor

Un membru al Bundestag-ului ales în Bundestag în ultimul trimestru al ultimului an al mandatului nu are dreptul la beneficiile prevăzute la art.12(2) şi (3) din prezenta lege, dacă Bundestag-ul şi-a finalizat deja activitatea.

Art.14 – Reducerea indemnizaţiei de cheltuieli

(1) Registrul de prezenţă se afişează în fiecare zi de şedinţă. Cu consultarea Consiliului Decanilor, Preşedintele stabileşte zilele de şedinţă şi orele la care se afişează registrul de prezenţă.

Dacă un membru al Bundestag-ului nu îşi introduce numele în registru, din indemnizaţia de cheltuieli a acestuia se scad 100 €. Suma redusă creşte la 200 € dacă membrul căruia nu i s-a aprobat concediul nu îşi introduce numele în registrul de prezenţă în ziua unei şedinţe de plen. Suma se reduce la 20 € dacă deputatul prezintă un certificat atestând internarea în spital sau într-un sanatoriu sau existenţa unei incapacităţi temporare. În timpul concediului prenatal în cazul unei sarcini sau dacă membrul Bundestag-ului are un copil sub 14 ani aflat în întreţinerea sa pentru care prezintă un certificat medical, sau de care membrul în cauză trebuie să se îngrijească personal întrucât nu există nici o altă persoană care să se ocupe de acesta, lipsa introducerii numelui în registrul de prezenţă nu are ca rezultat reducerea indemnizaţiei de cheltuieli.

Din momentul afişării registrului de prezenţă, se consideră ca introducere a numelui în registrul de prezenţă : îndeplinirea sarcinilor de Preşedinte sau de Secretar ; o cerere de luare de cuvânt în cadrul unei şedinţe a Bundestag-ului, menţionată în procesul-verbal ; folosirea cardului personal de vot ; participarea la votul prin apel nominal ; înscrierea în registrul de prezenţă al unei comisii sau al unei alte structuri a Bundestag-ului ; intervenţiile în cadrul unei şedinţe a unei comisii sau unei alte structuri de lucru a Bundestag-ului ; înscrierea în registrul de prezenţă al Consiliului Decanilor sau participarea la o călătorie oficială aprobată în ziua şedinţei.

(2) Indemnizaţia de cheltuieli lunară a membrului Bundestag-ului care nu îşi exprimă votul prin cardul de vot sau la votul prin apel nominal se reduce cu 100 €.

Indemnizaţia nu se reduce dacă Preşedintele a aprobat concediul membrului în cauză, dacă reducerea se face conform paragrafului (1) de mai sus sau în circumstanţele descrise în propoziţia 6 din paragraful (1) de mai sus. »

▪ Parlamentarii sunt cei care stabilesc modalităţile de iniţiere, menţinere şi îmbunătăţire a relaţiei cu alegătorii din circumscripţie. 

Una din cele mai utilizate metode o constituie organizarea de vizite la Bundestag pentru grupuri de alegători (aproximativ 100 de persoane pe an) care să asiste la o şedinţă a plenului sau care să efectueze vizite de studiu la Berlin. 
Vizita la o şedinţă a plenului durează aproximativ o oră, fiind urmată de o discuţie cu parlamentarul care a lansat invitaţia, o gustare şi o fotografie de grup. 
Vizita de studiu include o prezentare orală (de 45 de minute) a funcţiilor, metodelor de lucru şi componenţei/structurii Parlamentului, a istoriei şi arhitecturii clădirii Parlamentului, urmată de o discuţie cu parlamentarul care a invitat grupul, o gustare şi o fotografie de grup.

Stabilirea şi menţinerea relaţiei cu alegătorii din circumscripţie se realizează prin diverse alte modalităţi : comunicare permanentă cu diferite categorii de cetăţeni (tineri şi studenţi ; persoane vârstnice şi pensionari ; muncitori şi reprezentanţi ai sindicatelor ; fermieri şi agricultori ; minorităţi etnice şi religioase ; organizaţii de militari şi de veterani) ; cooperare strânsă cu autorităţile locale ; organizare de reuniuni publice ; vizite în circumscripţie ; relaţii permanente cu media şi organizaţiile nonguvernamentale etc.


▪ Membrii Bundesrat-ului, desemnaţi de guvernele de land şi deţinători ai unor funcţii guvernamentale în landurile pe care le reprezintă, nu desfăşoară activităţi în birourile parlamentare locale.


Baza legală

- Constituţie


- Legea privind membrii Bundestag-ului 


IRLANDA


▪ De la 1 martie 2010, pentru acoperirea cheltuielilor implicate de activitatea parlamentară, membrilor Parlamentului li se alocă indemnizaţia parlamentară standard („Parliamentary Standard Allowance“). 

Indemnizaţia are două componente: 

- indemnizaţia pentru călătorie şi cazare („Travel and Accommodation Allowance“) şi - indemnizaţia pentru reprezentare publică („Public Representation Allowance“).


Ambele indemnizaţii sunt plătite împreună, în fiecare lună; la sfârşitul anului financiar se efectuează, după caz, diferite ajustări. 

Ajustările se efectuează din diferite motive:

- numărul zilelor de participare la activităţile parlamentare este mai mic decât numărul zilelor necesar pentru plata totală a indemnizaţiei pentru călătorie şi cazare, aplicându-se procent de scădere de 1%;


- prezentarea de documente justificative pentru o sumă mai mică decât cea primită pentru cheltuielile de călătorie şi cazare;


- alegerea, la începutul anului, a unei sume pentru indemnizaţia de reprezentare publică şi prezentarea de documente justificative pentru o sumă mai mică de cheltuieli decât indemnizaţia primită.

Indemnizaţia parlamentară standard

Indemnizaţia pentru călătorie şi cazare acoperă costurile de călătorie spre/de la Parlament, costurile de cazare, precum şi costurile de călătorie în circumscripţie. Suma anuală, repartizată pe luni, depinde de distanţa dintre reşedinţa parlamentarului şi clădirea Parlamentului. 
În cazul deputaţilor, suma este cuprinsă între 9.000 €/an pentru deputaţii din Dublin şi maximum 34.065 € pentru deputaţii care locuiesc la peste 360 km distanţă faţă de clădirea Parlamentului. 

Plata integrală a indemnizaţiei este condiţionată de numărul zilelor de participare la activităţile parlamentare, respectiv minimum 120 zile (80%) din numărul necesar de 150 zile. În cazul unui număr de zile mai mic de 120, deputaţii trebuie să returneze 1% din indemnizaţie pentru fiecare zi de neparticipare. Fac excepţie absenţele cauzate de concediul medical/călătoriile oficiale în străinătate. Listele de prezenţă se publică lunar pe site-ul Parlamentului.
Indemnizaţia pentru reprezentare publică se alocă pentru cheltuielile legate de funcţionarea birourilor parlamentare de circumscripţie: chirie şi utilităţi  pentru spaţiul biroului; îmbunătăţiri aduse spaţiului de birou; instalare panouri de semnalizare a biroului de circumscripţie; achiziţionare şi întreţinere de mobilierului şi de echipamente; abonamente telefoane mobile; publicitate în media; distribuţie de pliante, de buletine informative; închiriere de spaţii pentru organizarea de conferinţe şi a altor acţiuni legate de îndatoririle de parlamentar.

Valoarea maximă a indemnizaţiei este de 20.350 €/an. 
Potrivit reglementărilor, pentru deputaţi, o sumă de 100 €/lună, destinată unor « mici cheltuieli », reprezintă o cheltuială nedecontabilă. 

Pentru înfiinţarea biroului parlamentar, se acordă, o singură dată, un grant de 8.000 €. 

În practică, în termen de o lună de la încheierea anului, parlamentarii trebuie să completeze un formular de certificare a cheltuielilor, prin care trebuie să :

- justifice suma cheltuielilor de mandat efectuate cu respectarea condiţiilor legale ;
- justifice orice cheltuială suplimentară indemnizaţiei primite şi să solicite, dacă doreşte, rambursarea acesteia, până la limita maximă a indemnizaţiei ;

- returneze, în termen de 2 luni, sumele nefolosite din indemnizaţia primită. 

Din anul 2014, toţi parlamentarii sunt eligibili pentru auditul efectuat, anual, de un auditor independent. Cel puţin 10% din numărul parlamentarilor pot fi selectaţi pentru a fi supuşi auditului. 
Parlamentarii trebuie să păstreze, timp de 5 ani, facturile, chitanţele, dovezile de plată pentru toate cheltuielile efectuate din indemnizaţia pentru reprezentare publică.

Baza legală
- Reglementările (ministrului finanţelor) privind Parlamentul (indemnizaţii şi facilităţi) nr.84/2010 (cu modificările ulterioare) 


LITUANIA

▪ Aspectele privind birourile parlamentare locale ale membrilor Parlamentului sunt reglementate de Regulamentul Parlamentului şi de Hotărârea Consiliului Parlamentului privind fondurile de rambursare a cheltuielilor legate de activităţile parlamentare.


Potrivit art. 153 par. 4 din Regulamentul Parlamentului, autorităţile locale au obligaţia de a asigura parlamentarului şi asistentului (secretarului) acestuia, cu titlu gratuit, un birou mobilat dotat cu telefon, pentru folosire continuă în municipalitatea aleasă (de acesta) din circumscripţia electorală, pe toată durata mandatului. Biroul, a cărui dimensiune minimumă este de 12 m2, trebuie să întrunească toate condiţiile sanitare şi de igienă. 

Autoritatea locală suportă cheltuielile legate de facturile de furnizare a apei, energiei electrice şi termice şi a altor utilităţi. Factura telefonului se achită de parlamentar.


Regulamentul Parlamentului prevede posibilitatea deputaţilor de a înfiinţa birouri parlamentare, finanţate din suma forfetară alocată în acest scop.


Suma forfetară acoperă cheltuielile aferente organizării şi funcţionării biroului parlamentar : închirierea spaţiului de birou (pe baza unui contract de închiriere), achiziţionarea de mobilier, întreţinere tehnică şi reparaţii, asigurarea echipamentelor necesare etc.


Majoritatea parlamentarilor utilizează birourile asigurate de autorităţile locale; suma forfetară pentru închirierea biroului de la persoane fizice/entităţi legale este solicitată de un număr restrâns de parlamentari. 


Informaţia privind înfiinţarea biroului parlamentar se publică pe site-ul oficial al Parlamentului, pe baza confirmării scrise a parlamentarului referitoare la înfiinţarea biroului sau a copiei contractului de închiriere.


▪ Valoarea sumei forfetare este egală cu valoarea unui salariu mediu lunar pe economie, respectiv 713,9 €; suma este neimpozabilă. De la 1 ianuarie 2016, suma va fi egală cu valoarea a 1,7 salarii medii lunare pe economie. 


În fiecare lună, rambursarea se face pe baza documentelor financiare justificative ale cheltuielilor efectuate, depuse de parlamentari la Departamentul financiar al Secretariatului Parlamentului. Documentele menţionate trebuie să îndeplinească condiţiile prevăzute de Legea privind contabilitatea.


Comisia parlamentară pentru etică şi proceduri stabileşte dacă fondurile din bugetul naţional alocate pentru acoperirea cheltuielilor legate de activităţile parlamentare au fost folosite în mod corespunzător. 
Pe site-ul oficial al Parlamentului, Comisia publică conturile trimestriale detaliate referitoare la rambursarea acestor cheltuieli.


« Regulamentul Parlamentului

Art.153 – Fonduri pentru rambursarea cheltuielilor legate de activităţile parlamentare
(…)


(3) O sumă egală cu valoarea unui salariu mediu lunar se alocă în fiecare lună, pe bază de decont, membrilor Parlamentului, pentru acoperirea cheltuielilor legate de activităţile parlamentare. 


De la 1 ianuarie 2016, valoarea va creşte la 1,7.


(4) În mod gratuit (o autoritate locală achită facturile pentru apă rece şi caldă, pentru electricitate, gaz, energie termală şi alte utilităţi publice), autorităţile locale asigură un spaţiu mobilat cu telefon pentru parlamentarul şi secretarul asistent al acestuia în vederea folosirii permanente în municipalitatea (municipalităţile) situată în circumscripţia aleasă de parlamentar, pe toată durata mandatului parlamentar ; spaţiul locativ nu poate fi mai mic de 12 m2 şi trebuie să îndeplinească cerinţele sanitare şi de igienă. Parlamentarul îşi achită singur facturile de telefon.

(…)”.


▪ Potrivit articolelor 12 şi 13 din Regulamentul Parlamentului, parlamentarii participă la întâlniri regulate cu alegătorii, pe care îi informează asupra activităţilor parlamentare desfăşurate. La întâlniri, pot fi invitaţi oficiali ai statului şi ai instituţiilor/agenţiilor municipale, alţi oficiali şi consilieri municipali.

Autorităţile locale/organele executive, şefii întreprinderilor de stat, ai agenţiilor şi organizaţiilor trebuie să asigure parlamentarului condiţii corespunzătoare pentru organizarea şi desfăşurarea întâlnirilor cu alegătorii. 


Parlamentarii examinează propunerile, cererile şi plângerile prezentate/depuse de alegători şi, dacă este cazul, le trimite, spre examinare şi soluţionare, instituţiilor competente. Plângerile alegătorilor care intră în competenţa de soluţionare a Ombudsman-ului parlamentar se înaintează acestuia (pentru examinare şi soluţionare). Oficialii şi conducătorii întreprinderilor, agenţiilor şi organizaţiilor care au fost sesizaţi au obligaţia de a examina propunerile, cererile şi plângerile/petiţiile transmise şi de a răspunde parlamentarului în termen de 20 de zile de la primirea acestora (art.12 din Regulamentul Parlamentului).
Baza legală

- Regulamentul Parlamentului 


MAREA BRITANIE

Potrivit Legii din 2009 privind standardele parlamentare, Autoritatea independentă pentru standarde parlamentare (IPSA) răspunde de stabilirea schemei de cheltuieli pentru parlamentari şi de rambursarea cheltuielilor efectuate de aceştia în exercitarea mandatului.  


Parlamentarii au dreptul la anumite sume alocate pentru plata chiriei, a salariilor personalului şi acoperirii altor cheltuieli ; sumele sunt cuprinse în capitolele bugetare «Cheltuieli implicate de costurile de funcţionare ale biroului » şi « Cheltuieli de personal».


1. Birourile parlamentare


▪ Cheltuielile pentru funcţionarea biroului parlamentar includ costurile de închiriere a spaţiului, precum şi costurile pentru dotarea şi echiparea biroului/birourilor şi cabinetelor.


▪ Nu există o circumscripţie separată pentru cetăţenii britanici cu reşedinţa în străinătate.


▪ Fiecare parlamentar stabileşte numărul de angajaţi ai biroului parlamentar. Bugetul alocat pentru angajarea de personal cuprinde sumele aferente remunerării a 4 angajaţi/parlamentar. Angajarea personalului biroului parlamentar are la bază contractul model stabilit, în mai 2010, de IPSA
.
Programul de funcţionare a biroului parlamentar este stabilit de fiecare parlamentar în parte. 
2. Finanţarea birourilor parlamentare

▪ Sume anuale alocate pentru costurile de funcţionare a biroului parlamentar
:

- pentru parlamentarii din Zona Londra : 26.050 £

- pentru parlamentarii din celelalte zone : 23.400 £

▪ Sume anuale alocate pentru cheltuielile de personal :

- pentru parlamentarii din Zona Londra : 147.000 £

- pentru parlamentarii din celelalte zone : 140.000 £

▪ Rambursarea acestor cheltuieli se efectuează pe baza cererilor depuse de parlamentari. 
- Potrivit regulilor IPSA,  cererile de rambursare trebuie: depuse folosindu-se sistemul on-line sau un alt mecanism agreat cu IPSA ; depuse personal de parlamentar sau, cu acordul IPSA, de o rudă desemnată de acesta; depuse în cel târziu 90 de zile de la data efectuării cheltuielii ; însoţite de documentele justificative solicitate de IPSA, în cel târziu 7 zile de la depunerea cererii.

- IPSA oferă posibilitatea delegării depunerii cererilor unei rude desemnate de parlamentar sau, în circumstanţe excepţionale, unui alt parlamentar.
- Pentru anumite cheltuieli, un parlamentar poate solicita plata în avans sau eliberarea unei chitanţe/unui card de plată emis de IPSA sau poate solicita IPSA să efectueze direct plăţile către furnizor.

- Cu respectarea anumitor condiţii, birourile parlamentare pot fi înfiinţate la reşedinţa parlamentarilor, în spaţii închiriate de la partidele politice/asociaţiile electorale, în spaţii folosite de alte persoane/partajate cu un alt parlamentar sau membru al Parlamentului European, Parlamentului Scoţian, Adunării Naţionale din Wales sau Adunării Irlandei de Nord.
- Potrivit IPSA « dacă doresc, parlamentarii pot depăşi limitele cheltuielilor prevăzute în planul de cheltuieli. Insă, sumele care depăşesc aceste limite nu sunt suportate din bugetul public. »
3. Relaţia cu cetăţenii
Birourile parlamentare constituie principalul punct de contact al parlamentarului cu cetăţenii. Activităţile desfăşurate în circumscripţie au ca obiective : 
- soluţionarea cazurilor sociale ;

- examinarea şi rezolvarea/repartizarea corespondenţei trimise de cetăţeni ; 
- menţinerea permanentă a contactului cu autorităţile locale şi a relaţiilor cu reprezentanţii media ; 
- asigurarea de consultanţă în cadrul cabinetelor constituite în acest scop ; 
- participarea la reuniunile/întâlnirile la nivel local.


Baza legală


- Legea din 2009 privind standardele parlamentare 


- Autoritatea independentă pentru standarde parlamentare, Schema costurilor şi cheltuielilor activităţilor parlamentarilor, 2015-2016, prezentată Camerei Comunelor potrivit art.5(5) din Legea din 2009 privind standardele parlamentare


POLONIA

▪ În circumscripţiile electorale în care au fost aleşi, parlamentarii pot înfiinţa unul sau mai multe birouri parlamentare; de asemenea, mai mulţi parlamentari pot înfiinţa un birou comun. Indiferent de numărul birourilor înfiinţate, pentru organizarea şi funcţionarea acestora, parlamentarul beneficiază de o singură sumă forfetară. 
Întrucât, potrivit art.14 din Codul electoral din 5 ianuarie 2010, se înfiinţează circumscripţii electorale pentru cetăţenii polonezi cu reşedinţa în străinătate (arondate circumscripţiei electorale Varşovia-centru), parlamentarii aleşi îşi pot înfiinţa birouri în aceste circumscripţii. 
Sediile birourilor parlamentare pot fi închiriate de parlamentarii înşişi. Personalul birourilor parlamentare este angajat pe baza unui contract de muncă pe durată determinată (durata mandatului parlamentar). Numărul angajaţilor, precum şi programul de lucru al acestora se stabileşte, în funcţie de necesităţi, de fiecare parlamentar; numărul orelor de muncă pe săptămână nu poate fi mai mare de 40.
Cheltuielile de organizare şi funcţionare a biroului parlamentar se suportă din suma forfetară a cărei valoare se stabileşte, în comun, de Preşedinţii celor două Camere. Cele două Cancelarii parlamentare acordă parlamentarilor sprijin logistic în organizarea, mobilarea şi funcţionarea birourilor din circumscripţie.

▪ Valoarea sumei forfetare alocate parlamentarilor pentru acoperirea cheltuielilor legate de funcţionarea biroului parlamentar  - salarii angajaţi, chirie, plata gazului, a energiei electrice, a apei, căldurii, serviciilor de telecomunicaţii etc. - este de 2.914,37 € (12.150 PLN). Cheltuielile trebuie justificate prin prezentarea de documente contabile. 
▪ Relaţia parlamentarilor cu alegătorii

Activităţile desfăşurate în cadrul biroului parlamentar (aşa-numitele “îndatoriri în circumscripţie”) asigură contactul direct între parlamentari şi alegători. În cursul reuniunilor/întâlnirilor cu alegătorii, parlamentarii :


- iau cunoştinţă de opiniile alegătorilor referitoare la diferite probleme politice, economice, sociale etc. ;


- primesc cereri şi propuneri privind modificări legislative/îmbunătăţirea situaţiei sociale şi politice;


- asigură – într-o anumită măsură – consultanţă în probleme juridice şi administrative ;


- încearcă să soluţioneze probleme importante ale populaţiei regiunii, acţionând, în intervenţiile parlamentare, în numele alegătorilor.

Potrivit legii (art.20 şi 22 din Legea privind exercitarea mandatului de deputat sau senator), parlamentarii au dreptul de a participa la şedinţele parlamentelor voievodatelor, ale consiliilor districtuale şi consiliilor municipale din cadrul circumscripţiei electorale, şi de a prezenta comentarii şi moţiuni.

În exercitarea mandatului în circumscripţie, parlamentarii cooperează cu reprezentanţii autorităţilor locale, ai instituţiilor sociale, organizaţiilor caritabile etc. 

De asemenea, participă la diferite evenimente/festivităţi organizate de comunităţile/instituţiile/organizaţiile locale. 
Un rol important în menţinerea contactului cu alegătorii îl au site-urile personale ale parlamentarilor, unde sunt publicate informaţii actualizate referitoare activităţile parlamentare desfăşurate de aceştia.
 
Legea din 9 mai 1996 privind exercitarea mandatului de deputat sau senator
« Art.20
(1) În exercitarea îndatoririlor parlamentare, orice deputat sau senator are dreptul de a se adresa unui organ al administraţiei guvernamentale sau locale, unei instituţii sau întreprinderi a statului, unei organizaţii sociale, precum şi entităţilor economice private, pentru a examina o problemă prezentată în numele său sau al unui alegător/alegători, având, de asemenea, dreptul de a fi informat asupra procesului de examinare a acesteia.

(2) Organele şi instituţiile sesizate de deputat sau senator, menţionate la paragraful 1, au obligaţia de a notifica deputatului sau senatorului, în cel mult 14 zile, evoluţia examinării problemei şi de a o finaliza în termenul stabilit de comun acord cu deputatul sau senatorul în cauză.

(3) Conducătorii organelor şi instituţiilor menţionate la paragraful 1 au obligaţia de a-l primi imediat pe deputatul sau senatorul care îi vizitează pentru o problemă care rezultă din exercitarea mandatului şi să îi furnizeze toate informaţiile şi explicaţiile relevante.

(4) Cartea de identitate a deputatului sau senatorului asigură accesul acestuia în unităţile menţionate la paragraful 1. 
Art.21

(1) În activitatea parlamentară, sunt luate în consideraţie opiniile, propunerile şi moţiunile alegătorilor şi organizaţiilor acestora transmise deputaţilor şi senatorilor. 

(2) Un deputat sau senator poate fi obligat să furnizeze informaţii privind o persoană care i-a transmis informaţii specifice sau a prezentat o anumită opinie. Nu au aplicabilitate dispoziţiile art.163 din Codul de procedură penală.
Art.22

(1) Deputatul are dreptul de a participa la şedinţele adunării legislative a voievodatului, ale consiliilor districtuale şi consiliilor comunale din circumscripţia în care a fost ales sau aferente locului în care a fost înfiinţat biroul deputatului.

(2) Senatorul are dreptul de a participa la şedinţele adunării legislative a voievodatului, ale consiliilor districtuale şi consiliilor comunale din circumscripţia în care a fost ales.

(3) Deputatul sau senatorul care participă la şedinţele menţionate la paragrafele 1 şi 2 poate prezenta comentarii şi propuneri.

(4) Preşedinţii adunărilor legislative ale voievodatelor şi preşedinţii consiliilor districtuale şi ai consiliilor comunale trebuie să asigure mijloacele de exercitare a drepturilor deputatului sau senatorului menţionate la paragrafele 1-3.

(5) Abrogat

(6) Prevederile paragrafelor 1-4 se aplică, în mod corespunzător, consiliului Capitalei Varşovia şi consiliilor de sector ale oraşului Varşovia.


Art.23


1. Pentru asigurarea de servicii operaţionale în afara Parlamentului, deputaţii şi senatorii pot înfiinţa birouri ale deputaţilor, senatorilor sau ale deputaţilor şi senatorilor.


2. Un deputat sau un senator îşi poate desfăşura activitatea din afara Parlamentului, într-o anumită circumscripţie sau în anumite circumscripţii.


3. Orice deputat şi senator are dreptul la o sumă forfetară alocată pentru acoperirea costurilor legate de funcţionarea birourilor, potrivit principiilor şi în cuantumul stabilit de Preşedintele Seimului şi, respectiv, al Senatului. Fondurile se folosesc numai în scopurile specificate în prima propoziţie a prezentului paragraf.


4. Orice deputat sau senator poate angaja personal pentru biroul său, pe o perioadă determinată care nu poate depăşi durata mandatului. Activităţile unui deputat sau senator pot fi sprijinite de asistenţi voluntari.


4.a. Preşedintele unui club sau grup prezintă Preşedintelui Seimului şi, respectiv, al Senatului, următoarele informaţii privind angajaţii biroului clubului sau grupului şi asistenţii voluntari:


1. numele şi prenumele;


2. data naşterii;


3. numele angajatorului (locul de muncă) din ultimii 3 ani înainte de data la care persoana în cauză devine angajat al clubului sau grupului sau asistent voluntar;


4. sursele de venit în ultimii 3 ani înainte de data la care persoana în cauză devine angajat al clubului sau grupului sau asistent voluntar;

5. informaţii privind activitatea economică desfăşurată în ultimii 3 ani înainte de data la care persoana în cauză a devenit angajat al clubului sau grupului sau asistent voluntar.


5.A. Deputatul sau senatorul stabileşte salariile angajaţilor birourilor, din fondurile prevăzute la paragraful 3.


6. Angajaţii birourilor au dreptul la o compensaţie suplimentară anuală în concordanţă cu principiile prezentate în lege separată. Procedura de plată a compensaţiei este stabilită de Preşedintele Seimului şi, respectiv, al Senatului.


7. Salariaţii menţionaţi la paragraful 4, angajaţi pe baza unui contract de muncă, au dreptul la bonusuri de vechime şi la o indemnizaţie de încheiere a activităţii la încheierea mandatului Seimului şi Senatului, în conformitate cu principiile prevăzute la art.18 paragrafele 6 şi 7.


8. Procedura pentru calculul şi plata către angajaţii biroului a bonusurilor de vechime şi a indemnizaţiilor de încheiere a activităţii este stabilită de Preşedintele Seimului şi, respectiv, al Senatului.


9. Fondurile folosite în scopurile prevăzute la paragrafele 6 şi 7 se asigură din bugetele Cancelariei Seimului şi, respectiv, ale Cancelariei Senatului.


10. Orice deputat sau senator are obligaţia de a prezenta Cancelariei Seimului şi, respectiv, Cancelariei Senatului, în fiecare an, la expirarea mandatului şi la încheierea mandatului, bilanţul fondurilor alocate pentru acoperirea costurilor de funcţionare a biroului.


10.a. În cazul prevăzut la art.5.a., drepturile şi obligaţiile deputatului sau senatorului care decurg din funcţionarea şi închiderea biroului se transferă Preşedintelui Seimului şi, respectiv, al Senatului.


11. Condiţiile organizatorice şi tehnice legate de înfiinţarea, funcţionarea şi închiderea birourilor prevăzute la paragraful 1 sunt stabilite de Preşedintele Seimului şi, respectiv, al Senatului.


(…)


Art.24


(1) Organele administraţiei guvernamentale şi locale au obligaţia de a acorda asistenţă deputaţilor şi senatorilor aflaţi în exercitarea îndatoririlor parlamentare.


(2) Organele administraţiei guvernamentale şi locale au obligaţia de a asigura un birou deputatului sau senatorului care desfăşoară o activitate parlamentară ocazională într-o localitate în care deputatul sau senatorul nu a înfiinţat un birou parlamentar, potrivit dispoziţiilor art.23, paragraf 1. 


(…)


Art.42


(1) Deputaţii şi senatorii au dreptul la fonduri financiare destinate acoperirii cheltuielilor efectuate pentru exercitarea mandatului pe întreg teritoriu naţional (indemnizaţia parlamentară per diem), sub forma unei sume forfetare lunare, a cărei valoare este egală cu valoarea a 25% din salariu.


(2) Indemnizaţia parlamentară per diem este scutită de impozitul pe venit aplicabil persoanelor fizice în măsura stabilită de prevederile separate referitoare la indemnizaţiile per diem acordate pentru îndeplinirea îndatoririlor civice şi nu este supusă hotărârilor executorii.


3. Un deputat sau senator nu poate beneficia simultan de indemnizaţia parlamentară per diem şi de indemnizaţia per diem pentru exercitarea unei funcţii de consilier.


Deputatul sau senatorul optează pentru una din aceste indemnizaţii.

4. Regulamentul Seimului şi Regulile şi reglementările Senatului prevăd principiile referitoare la diminuarea sau retragerea dreptului de a beneficia de indemnizaţia parlamentară per diem pentru deputaţii şi senatorii care, prin încălcarea evidentă a prevederilor specifice din Regulament, au împiedicat Seimul, Senatul sau Adunarea Naţională să îşi desfăşoare activitatea şi care, fără nici o explicaţie, nu au participat la o şedinţă a Seimului sau Senatului, a Adunării Naţionale sau a organelor acestora.

5. Principiile detaliate, procedura de plată a indemnizaţiei parlamentare per diem şi sumele datorate deputaţilor şi senatorilor delegaţi în străinătate de către Seim şi Senat, se stabilesc, în comun, de Prezidiul Seimului şi de Prezidiul Senatului.”

Bază legală

- Legea din 9 mai 1996 privind exercitarea mandatului de deputat sau senator 
 
- Ordonanţa no.3/21 iunie 2012 a Preşedintelui Camerei Deputaţilor şi Preşedintelui Senatului privind modificarea Ordonanţei referitoare la valoarea sumei forfetare destinată acoperirii costurilor legate de funcţionarea birourilor deputaţilor şi senatorilor
SLOVACIA


▪ Parlamentarii au dreptul de a înfiinţa birouri parlamentare, cu condiţia încadrării în limita sumei lunare prevăzută de lege pentru plata salariilor asistenţilor şi acoperirea cheltuielilor de funcţionare ale biroului parlamentar. (Legea nr.120/1993 privind salariile oficialilor aleşi constituţional)

Cuantumul sumei forfetare alocate membrilor Consiliului Naţional pentru acoperirea cheltuielilor legate de exercitarea mandatului în cadrul biroului parlamentar se stabileşte prin rezoluţie a Consiliului Naţional.


Parlamentarii pot înfiinţa mai multe birouri parlamentare şi pot angaja mai mulţi asistenţi, cu condiţia ca nivelul cheltuielilor efectuate în acest scop să nu depăşească valoarea a 2,7 salarii medii din anul precedent.


Birourile parlamentare pot fi înfiinţate numai pe teritoriul Republicii Slovacia ; înfiinţarea de birouri parlamentare în străinătate nu este permisă.


Asistenţii parlamentari (persoane fizice autorizate) sunt angajaţi pe baza unui contract de colaborare încheiat cu Cancelaria Consiliului Naţional, pe o perioadă determinată care nu poate depăşi durata mandatului parlamentar. Plata salariilor are la bază facturile lunare semnate de parlamentari, ce conţin detalii ale serviciilor prestate de asistenţi în luna respectivă. 


Numărul asistenţilor nu este prevăzut de lege, ci se stabileşte de fiecare parlamentar.

▪ Valoarea sumei forfetare reprezentând cheltuielile lunare efectuate pentru plata asistenţilor şi pentru funcţionarea biroului parlamentar este egală cu valoarea a 2,7 salarii medii naţionale stabilite în anul precedent. 

Suma se rambursează retroactiv, după notificarea, în scris, la Cancelaria Consiliului Naţional, a sumei reprezentând salariul asistentului şi cheltuielilor totale efectuate pentru funcţionarea biroului (chirie şi alte utilităţi).


▪ Activităţile desfăşurate în cadrul biroului parlamentar destinate relaţiei cu cetăţenii includ : reuniuni publice; relaţii permanente cu organizaţiile non-guvernamentale; organizarea şi participarea la evenimente speciale (Ziua mamei, Crăciun etc.); discuţii cu grupuri de cetăţeni : tineri şi studenţi ; pensionari ; muncitori ; fermieri ; grupuri pentru protecţia mediului ; organizaţii ale militarilor şi veteranilor ; acţiuni de cooperare cu autorităţile locale.


SLOVENIA 

▪ Potrivit art.35 din Legea privind deputaţii, în circumscripţiile electorale se înfiinţează birouri parlamentare, dotate cu personalul şi echipamentele tehnice necesare. Organizarea şi funcţionarea birourilor parlamentare de circumscripţie sunt reglementate (în detaliu) de Hotărârea Adunării Naţionale din 12 aprilie 2012 privind organizarea birourilor parlamentare. 

Art.1 al Hotărârii prevede înfiinţarea, de către fiecare deputat, a unui birou parlamentar de circumscripţie. În limitele fondurilor financiare alocate, parlamentarii pot înfiinţa mai multe birouri parlamentare. 

Nu se înfiinţează birouri parlamentare în străinătate.

Art.2 din Hotărâre prevede că închirierea spaţiului mobilat destinat biroului parlamentar se realizează la propunerea deputatului în cauză. Spaţiile pentru birourile parlamentare se închiriază pentru un anumit număr de zile pe lună. În limita posibilităţilor, se recomandă ca spaţiile să se afle în proprietatea unităţilor municipale sau administrative. Contractul de închiriere este încheiat de către structura competentă a Adunării Naţionale, la propunerea deputatului. Contractul se încheie pe o durată determinată (de regulă, până la încheierea mandatului parlamentar), Adunarea Naţională fiind cea care asigură fondurile financiare necesare. 

Deputaţii sunt cei care decid asupra angajării personalului tehnic şi administrativ al biroului parlamentar. În general, la un birou parlamentar se angajează o singură persoană, pe baza unui contract de muncă pe durată determinată, încheiat cu Adunarea Naţională, la propunerea deputatului în cauză.


Programul de funcţionare a unui birou parlamentar se stabileşte de deputat. Cu toate acestea, programul anual de activitate al Adunării Naţionale prevede perioada necesară pentru îndeplinirea îndatoririlor la birourile parlamentare, respectiv dimineaţa zilelor de luni (când nu sunt planificate şedinţe de plen sau ale structurilor de lucru).

În lipsa unui acord privind folosirea cu titlu gratuit a spaţiului, cheltuielile legate de închirierea spaţiului şi de costurile de funcţionare a biroului sunt suportate de Adunarea Naţională. În acest scop, se alocă suma de 180 €/lună fiecărui deputat. De asemenea, suma poate fi folosită pentru acoperirea costurilor legate de personalul tehnic şi administrativ şi a costurilor materiale.

Toate celelalte cheltuieli legate de activitatea unui deputat în circumscripţie se acoperă din suma forfetară – cuprinsă între 500 şi 800 €/lună – stabilită în funcţie de distanţa dintre reşedinţa permanentă a deputatului şi clădirea Parlamentului.


▪ Pentru acoperirea cheltuielilor de chirie, fiecărui deputat i se alocă o sumă forfetară lunară de 180 €; din această sumă – dacă este suficientă – pot fi acoperite şi cheltuieli legate de personalul administrativ şi tehnic, precum şi de achiziţionarea de materiale. Deputatul nu primeşte suma direct, ci beneficiază de aceasta prin plăţile efectuate de structurile competente din cadrul Adunării Naţionale către locator sau angajatul biroului parlamentar.

Suplimentar acestei sume, fiecare deputat are dreptul la o sumă forfetară lunară pentru acoperirea cheltuielilor efectuate pentru exercitarea mandatului parlamentar în circumscripţie (art.29 din Decizia din 12 aprilie 2012 privind stabilirea sumei forfetare destinate acoperirii cheltuielilor legate de exercitarea mandatului în cadrul circumscripţiei). 

Din suma forfetară, se acoperă cheltuielile implicate de : vizitele în circumscripţie; folosirea de spaţii exterioare biroului parlamentar; întâlnirile cu alegătorii; reuniunile organizate pentru informarea alegătorilor/media; activităţile de divertisment iniţiate în cadrul întâlnirilor/reuniunilor cu alegătorii din circumscripţie; pregătirea şi distribuirea de materiale informative; apariţiile publice; cazare; diurne; alte activităţi legate de exercitarea mandatului în circumscripţie.


Potrivit art.2 din aceeaşi Decizie, valoarea indemnizaţiei lunare (stabilită în funcţie de distanţa dintre reşedinţa permanentă a deputatului şi clădirea Parlamentului) este după cum urmează:


- 500 € pentru deputaţii a căror reşedinţă este situată la mai puţin de 50 de km de clădirea Adunării Naţionale;


- 600 € pentru deputaţii a căror reşedinţă este situată la o distanţă cuprinsă între 50 şi 100 km de clădirea Adunării Naţionale;

- 700 € pentru deputaţii a căror reşedinţă este situată la o distanţă cuprinsă între 100 şi 150 km de clădirea Adunării Naţionale 

- 800 € pentru deputaţii a căror reşedinţă este situată la o distanţă de peste 150 km de clădirea Adunării Naţionale. 


Baza legală


- Legea privind deputaţii

- Hotărârea Adunării Naţionale din 12 aprilie 2012 privind organizarea birourilor parlamentare

- Hotărârea Adunării Naţionale din 12 aprilie 2012 privind stabilirea sumei forfetare destinate acoperirii cheltuielilor legate de exercitarea mandatului în cadrul circumscripţiei


UNGARIA

▪ Birourile parlamentare se pot înfiinţa la solicitarea parlamentarilor. Astfel, parlamentarii care au obţinut mandate în circumscripţii individuale pot înfiinţa birouri pe teritoriul circumscripţiilor în care au fost aleşi. Parlamentarii care au obţinut mandate pe lista naţională pot înfiinţa birouri parlamentare oriunde pe teritoriul naţional.


Nu există birouri parlamentare finanţate de Parlament în afara teritoriului naţional.


Parlamentarii pot angaja personal din suma alocată în acest scop, al cărui cuantum este, în prezent, de 2.386,11 €/lună (747.878 forinţi). În limita acestei sume, membrii Adunării Naţionale pot angaja 1-3 persoane. Membrii Parlamentului pot înfiinţa 1-3 birouri, dar numai unul dintre acestea este mobilat şi dotat cu echipamente ICT de către Adunarea Naţională.

Contractul de închiriere a spaţiului pentru biroul parlamentar local are la bază constatarea unui evaluator al preţurilor de închiriere. Parte a contractului, declaraţia de conflicte de interese trebuie depusă atât de proprietar, cât şi de parlamentar. 
Contractul de închiriere final se semnează de proprietarul spaţiului, de parlamentar şi de Administraţia Parlamentului. 

În funcţie de decizia parlamentarului, contractul de muncă al angajaţilor biroului parlamentar se încheie pe durată determinată sau nedeterminată.

Programul  de lucru al angajaţilor biroului parlamentar se stabileşte, cu respectarea legislaţiei în materie, de fiecare parlamentar.  

Suma de 2.386,11 €, alocată fiecărui parlamentar pentru remunerarea angajaţilor, se suportă din bugetul Administraţiei Adunării Naţionale.
▪ Suma forfetară alocată parlamentarilor pentru acoperirea cheltuielilor legate de funcţionarea biroului parlamentar este de 1.193,05 €/lună (373.939 forinţi). Decontul se efectuează pentru ansamblul cheltuielilor. În cazul în care un parlamentar nu a folosit toţi banii din indemnizaţia lunară alocată, acesta îi poate folosi ulterior în aceleaşi scopuri. 
Din suma forfetară se acoperă costurile de utilităţi – chirie, gaz, electricitate, apă, căldură, servicii de telecomunicaţii etc.

▪ Activităţile desfăşurate de parlamentar în circumscripţie – reuniuni cu alegătorii, vizite în circumscripţie, participarea la evenimente, organizarea de sondaje etc. – nu sunt finanţate de Administraţia Parlamentului.
Legea XXXVI din 2012 privind Adunarea Naţională 
“Capitolul 37. Beneficiile membrilor Adunării Naţionale şi indemnizaţiile aferente activităţii parlamentare

Art.111

(1) La sediul din circumscripţie, în locaţia aleasă de parlamentar în cadrul circumscripţiei sau în cazul unui parlamentar ales într-o circumscripţie individuală a capitalei, în locul ales de parlamentar în cadrul circumscripţiei, sau în cazul unui parlamentar ales pe lista naţională, în locaţia pentru care acesta a optat, parlamentarul are dreptul la un spaţiu corespunzător pentru birou – situat în una sau mai multe clădiri – pentru desfăşurarea activităţilor parlamentare, asigurat de Secretariatul Adunării Naţionale; pentru fiecare parlamentar, biroul astfel asigurat include mobilier şi echipamente la standarde corespunzătoare, precum şi costuri acoperite legate de funcţionarea biroului sau birourilor – îndeosebi cele pentru furnizarea de gaz natural, electricitate, apă, căldură, servicii de canalizare şi gestionare a deşeurilor menajere – şi de serviciile de telefon, internet, comunicaţii şi telefax ce urmează a fi folosite de parlamentar pentru activităţile desfăşurate în această calitate.

(1.a) Prevederile paragrafului (1) nu se aplică în cazul folosirii unei clădiri aflate în proprietatea unui parlamentar, a unei rude apropriate a unui parlamentar şi a persoanelor prevăzute la art.111(3) sau a rudelor apropiate ale acestora, sau

a) a unei clădiri aflate în proprietatea unei companii publice cu răspundere limitată, la care compania deţine o parte de cel puţin 5%;
b) a unei clădiri aflate în proprietatea unei companii (alta decât o companie publică cu răspundere limitată), la care compania deţine acţiuni;

c) a unei clădiri aflate în proprietatea

c.a – unei companii publice cu răspundere limitată în care o companie prevăzută la litera b) deţine acţiuni de cel puţin 5%;

c.b -  unei companii (alta decât o companie publică cu răspundere limitată) în care o companie prevăzută la litera b) deţine acţiuni (indiferent de valoarea acestora);

deţinute de persoanele menţionate mai sus.

(1.b) Suplimentar dispoziţiilor de la paragraful (1.a), prevederile paragrafului (1) nu se aplică în cazul folosirii unei clădiri aflate în proprietatea unei companii la care o rudă apropiată sau partenerul unui parlamentar sau o persoană precizată la art.111(3) sau o rudă apropiată sau partener al acesteia este director executiv, manager general, director general sau membru al consiliului de supraveghere al companiei. 
(2)

(3) În desfăşurarea activităţilor, parlamentarul este asistat de persoane remunerate de Secretariatul Adunării Naţionale. 

Art.112
(1) Secretariatul Adunării Naţionale asigură parlamentarului – de la depunerea jurământului până la încheierea mandatului – condiţiile financiare, beneficiile şi indemnizaţiile legate de activităţile parlamentarului, aşa cum sunt prevăzute la articolele 109-111, precum şi îndeplinirea sarcinilor administrative necesare pentru acordarea acestor beneficii şi indemnizaţii.

(2) Secretariatul Adunării Naţionale poate folosi o sumă lunară care nu trebuie să depăşească 50% din remuneraţia prevăzută la art.104(1) în scopul asigurării drepturilor parlamentarului în conformitate cu art.111(1).

(« Art.104(1) Parlamentarul are dreptul la o remuneraţie lunară de la data depunerii jurământului şi până la data încheierii mandatului ; valoarea remuneraţiei este egală cu remuneraţia unui secretar de stat adjunct constând din remuneraţia de bază, remuneraţia suplimentară şi suplimentul executiv, aşa cum se prevede în Legea privind oficialii publici. »)

(3) Secretariatul Adunării Naţionale asigură parlamentarului suportul pentru beneficiile prevăzute la art.111, par.3, sub forma alocării unei sume de cheltuieli lunare egală cu remuneraţia prevăzută la art.104(1), care nu include impozitele publice aflate în sarcina plătitorului.

(4) Personalul care sprijină activitatea parlamentarului este angajat prin contract de muncă sau contract civil pe durată determinată pe perioada mandatului parlamentar. Drepturile angajatorului se exercită de către parlamentar, cu contrasemnătura Secretariatului Adunării Naţionale. Dreptul de a dispune – total sau parţial -  de suma pentru cheltuieli prevăzută la paragraful (3) şi de exercitarea drepturilor angajatorilor poate fi transmis liderului grupului parlamentar.
(5) O rudă apropiată a parlamentarului nu poate fi angajată ca membru al personalului de sprijin al activităţii parlamentarului prevăzut la art.111(3).

(6) Pe baza unei declaraţii scrise, parlamentarul poate renunţa la exercitarea drepturilor prevăzute la art.111(1) în beneficiul grupului său parlamentar, conferind liderului grupului parlamentar dreptul de a dispune de suma pentru cheltuieli prevăzută la paragraful (2).

(7) Liderul grupului parlamentar exercită dreptul de a dispune care este prevăzut la paragraful (6), în persoană sau prin delegarea acestuia viceliderului grupului parlamentar. »

Baza legală
- Legea XXXVI din 2012 privind Adunarea Naţională 

II. STATE MEMBRE ÎN CARE NU SUNT PREVĂZUTE BIROURI PARLAMENTARE DE CIRCUMSCRIPŢIE

AUSTRIA


▪ Regulamentul Parlamentului nu prevede înfiinţarea de birouri parlamentare în cadrul circumscripţiilor electorale de pe teritoriul naţional/din străinătate. Totuşi, parlamentarii au posibilitatea de a înfiinţa birouri parlamentare de circumscripţie, finanţate însă din fondurile financiare personale.  


De regulă, pentru activităţile parlamentare din circumscripţie, membrii Parlamentului folosesc birourile locale ale partidelor din care fac parte. 


Nu există prevederi referitoare la programul de funcţionare al birourilor parlamentare private.


▪ Un parlamentar poate angaja un număr nelimitat de asistenţi parlamentari, în baza unui contract de muncă/contract de activitate. Nivelul salariului unui asistent parlamentar este prevăzut în contractul încheiat de parlamentarul în cauză.

Asistenţii parlamentari nu sunt funcţionari publici, ci fac parte din personalul angajat de parlamentari prin contract individual privat. Regimul juridic aplicabil asistenţilor parlamentari este reglementat de Legea privind asistenţii parlamentari.


Un asistent poate lucra pentru un număr maxim de 7 parlamentari; este numărul necesar pentru crearea aşa-numitelor „comunităţi de lucru“ care pot angaja asistenţi parlamentari.
Asistenţii parlamentari îşi desfăşoară activitatea în clădirea Parlamentului (în birourile parlamentarilor) sau în birourile private înfiinţate în circumscripţiile electorale. 


Suma alocată pentru angajarea unui asistent parlamentar este de maximum 4.909 €/lună/parlamentar (nu per contract sau per angajat); suma include şi contribuţiile angajatorului. Valoarea acesteia creşte anual, în funcţie de creşterile salariale ale funcţionarilor publici. Salariile asistenţilor parlamentari se suportă din bugetul Parlamentului. 


▪ Parlamentarii pot solicita rambursarea cheltuielilor efectuate în exercitarea mandatului: cheltuieli de călătorie, cheltuieli de cazare la Viena, cheltuieli de birou, etc. (art.10, Legea federală privind salarizarea). 

Suma rambursabilă lunară, cuprinsă între 524 € şi 2.883 €, variază în funcţie de distanţa dintre reşedinţa parlamentarului şi clădirea Parlamentului şi se acordă pe baza documentelor justificative.


▪ Nu există reglementări speciale privind activităţile desfăşurate de parlamentari în circumscripţii. 

Întrunirile/reuniunile publice, vizitele, participarea la evenimente intră în responsabilitatea fiecărui parlamentar. În general, partidele politice sunt cele care organizează astfel de întâlniri/evenimente.


Baza legală

- Legea federală privind salarizarea


- Legea privind asistenţii parlamentari 


BELGIA

▪ Membrii Camerei Reprezentanţilor pot înfiinţa birouri parlamentare de circumscripţie, dar nu beneficiază de sprijin financiar pentru organizarea şi funcţionarea acestora. 


▪ Deputaţilor li se alocă o sumă forfetară în valoare de 2.008,23 €/lună (28% din indemnizaţia de bază lunară brută) pentru acoperirea cheltuielilor legate de  exercitarea mandatului/de transport; suma nu este impozabilă şi nu presupune prezentarea de documente contabile justificative.

▪ Orice deputat beneficiază de serviciile unui asistent administrativ personal, angajat pe baza unui contract încheiat de acesta cu Camera Reprezentanţilor, la recomandarea parlamentarului în cauză, pe baza deciziei Biroului Camerei Reprezentanţilor. 


Este un contract pe durată determinată, care expiră odată cu încheierea mandatului parlamentar (după alegeri).


În practică, în multe cazuri, contractele se încheie pe durată nedeterminată, activitatea asistenţilor continuând în cazul realegerii parlamentarilor.


▪ Deputaţii dedică o zi pe săptămână  desfăşurării de activităţi în circumscripţiile electorale în care sunt aleşi. De asemenea, la sfârşitul săptămânii, aceştia participă la diferite manifestări organizate în circumscripţie.  

Presa regională şi locală acordă largi spaţii (în paginile « Politică ») intervenţiilor şi acţiunilor deputaţilor.


BULGARIA


▪ Facilităţile acordate membrilor Adunării Naţionale pentru îndeplinirea atribuţiilor parlamentare sunt prevăzute în Anexa la Regulamentul Adunării Naţionale referitoare la reglementările financiare pentru bugetul Parlamentului.


Potrivit dispoziţiilor art.10 din Anexă, parlamentarii beneficiază de: 

- rambursarea următoarelor tipuri de cheltuieli de transport: cheltuieli de transport, pe întreg teritoriul naţional, pe căile publice şi municipale, pe căile ferate, rutiere şi maritime; cheltuieli de utilizare a unei maşini private în călătoriile efectuate în calitate de membri ai Adunării Naţionale; cheltuieli de călătorie cu avionul, în limita a 40 de bilete de avion dus/întors, anual, pentru parlamentarii ale căror circumscripţii sunt situate la o distanţă de peste 250 km de Sofia; pentru toţi ceilalţi parlamentari limita o constituie 12 bilete de avion dus/întors, anual;


- cazare, cu titlu gratuit, în una din clădirile fondului imobiliar al Parlamentului, în cazul în care nu au o locuinţă în oraşul Sofia. Din bugetul Parlamentului se acoperă şi costurile legate de reparaţia locuinţei, de mobilarea standard a acesteia, de instalarea sistemului de protecţie a locuinţei, precum şi cele legate de plata taxelor şi impozitelor aferente locuinţei (prevăzute de Legea privind taxele locale);


- rambursarea cheltuielilor de cazare şi o indemnizaţie per diem acordată pentru vizitele în circumscripţiile în care au fost aleşi. În cazul utilizării autoturismelor personale, contravaloarea cazării şi cuantumul indemnizaţiei de călătorie sunt stabilite de Preşedintele Adunării Naţionale;


- un birou (în clădirea Parlamentului) corespunzător echipat şi un website (personal) oficial conectat la serverul Parlamentului;


- europarlamentarilor bulgari,  Adunarea Naţională le pune la dispoziţie, contra cost,  un birou (în clădirea Parlamentului), dotat cu echipamente tehnice şi de comunicaţii corespunzătoare. 

▪ Dispoziţiile art.11 din Anexa la Regulament reglementează rambursarea, de către Adunarea Naţională, a cheltuielilor suplimentare efectuate, în exercitarea mandatului,  de deputaţii organizaţi în grupuri parlamentare şi de deputaţii independenţi; suma rambursată reprezintă 2/3 din remuneraţia de bază lunară/deputat. Sumele sunt puse la dispoziţia grupurilor parlamentare şi a deputaţilor independenţi. 

Fondurile sunt destinate acoperirii cheltuielilor legate de remunerarea asistenţilor angajaţi (maximum 3/deputat), de servicii de consultanţă/expertiză şi de desfăşurarea altor activităţi destinate sprijinirii exercitării mandatului parlamentar atât în cadrul Parlamentului, cât şi în cadrul circumscripţiilor electorale. 
Baza legală

- Regulamentul Adunării Naţionale 


CROAŢIA

▪ Regulamentul Parlamentului nu conţine prevederi referitoare la organizarea birourilor parlamentare de circumscripţie.

▪ Indemnizaţiile membrilor Parlamentului, prevăzute de dispoziţiile Legii privind drepturile şi îndatoririle membrilor Parlamentului, sunt:

- o sumă forfetară de 200 €/lună alocată pentru acoperirea cheltuielilor de mandat; 


- rambursarea costurilor de cazare în Zagreb (maximum 330 €/lună);


- o sumă suplimentară de 65 €/lună pentru acoperirea altor cheltuieli;


- o sumă pentru acoperirea costurilor de transport (0,26 €/km la şi de la Zagreb);


- o sumă de 93 €/an pentru poliţa asigurării de viaţă.

Baza legală


- Legea privind drepturile şi îndatoririle membrilor Parlamentului


DANEMARCA 


▪ Potrivit art.108 din Legea privind alegerea Parlamentului, membrii Parlamentului beneficiază de un salariu de bază şi de o indemnizaţie pentru acoperirea cheltuielilor de mandat. 

Valoarea anuală a indemnizaţiei pentru cheltuieli este de 6.028 € (45.000 coroane) pentru parlamentarii aleşi în Danemarca şi de 8.038 € (60.000 coroane) pentru parlamentarii aleşi în Groenlanda şi în Insulele Faroe. Suma fixă prevăzută de lege este cea de la nivelul anului 1999, ulterior anual indexată în funcţie de evoluţia indicelui preţului de consum. 

Indemnizaţia de cheltuieli nu este supusă impozitării.
Baza legală

- Legea privind alegerea Parlamentului 


ESTONIA


▪ Indemnizaţia de cheltuieli de mandat reprezintă 30% din salariul membrilor Parlamentului. Suma se rambursează pe baza prezentării de documente justificative. (Legea privind statutul membrilor Parlamentului, art.30)

Baza legală


- Legea privind statutul membrilor Parlamentului 


FINLANDA


▪ Suplimentar salariului, parlamentarii beneficiază de o sumă forfetară lunară destinată acoperirii cheltuielilor de mandat; suma nu este supusă impozitării. 


Valoarea sumei forfetare se stabileşte în funcţie de zona în care este situată locuinţa parlamentarului. Astfel :


- pentru parlamentarii cu reşedinţa în zona metropolitană Helsinki suma forfetară este de 990 € ;


- pentru parlamentarii cu reşedinţa în regiunea Uusimaa suma forfetară este de 1.317 € ;


- pentru parlamentarii cu reşedinţa în celelalte circumscripţii electorale suma forfetară este de 1.810 €.


▪ Fiecare parlamentar are dreptul de a angaja un asistent personal, care îşi poate desfăşura activitatea în circumscripţie. De regulă, aceştia lucrează în locuinţele proprii, întrucât Parlamentul nu asigură un spaţiu pentru biroul asistentului parlamentar. 


Fondurile necesare remunerării asistenţilor parlamentari sunt incluse în bugetul Secretariatului Parlamentului.

GRECIA


▪ Nu există birouri parlamentare în circumscripţiile electorale. Birourile membrilor Parlamentului sunt situate în clădirea principală a Parlamentului de la Atena şi în alte clădiri în care se află birourile administrative şi biblioteca Parlamentului.


Alegătorii se pot întâlni cu parlamentarii la « birourile politice » personale ale acestora. Finanţarea birourilor politice se suportă din resursele personale ale parlamentarului.

▪ Parlamentarii au dreptul la 3 indemnizaţii lunare:


1) indemnizaţia pentru acoperirea cheltuielilor legate de birou : între 738,88 € pentru parlamentarii reprezentând alegătorii din Atena şi Pireu, şi 923,74 € pentru parlamentarii din toate celelalte circumscripţii ;


2) indemnizaţia pentru acoperirea cheltuielilor poştale : 901,31 € ;


3) indemnizaţia pentru acoperirea cheltuielilor de călătorie : între 291 şi 648 €, în funcţie de distanţa dintre Atena şi circumscripţia electorală.


ITALIA


▪ Înfiinţarea birourilor parlamentare de circumscripţie este lăsată la latitudinea fiecărui parlamentar.

▪ Potrivit art.69 din Constituţie
 şi Legii nr.1261/1965 privind stabilirea indemnizaţiei membrilor Parlamentului, pentru asigurarea exercitării independente a mandatului, parlamentarii beneficiază de indemnizaţii lunare şi de rambursarea cheltuielilor de secretariat şi de reprezentare. Cuantumul acestor sume este stabilit, în condiţiile legii, de Birourile celor două Camere.


O sumă forfetară de 3.690 €/lună este alocată pentru remunerarea colaboratorilor şi acoperirea costurilor legate de exercitarea activităţilor parlamentare, inclusiv a activităţilor desfăşurate în circumscripţia electorală.

Maximum 50% din această sumă se utilizează pentru acoperirea anumitor categorii de cheltuieli care trebuie declarate (angajarea de colaboratori; consiliere; cercetare; funcţionarea biroului; organizarea de conferinţe şi diverse activităţi politice), iar 50% se utilizează petru acoperirea altor costuri. 

Baza legală


- Constituţie


- Legea nr.1261/1965 privind stabilirea indemnizaţiei membrilor Parlamentului 


LETONIA

▪ Membrii Parlamentului au dreptul la rambursarea cheltuielilor efectuate cu prilejul deplasărilor: bilete de călătorie, cazare, cheltuieli de reprezentare şi transport, diurnă, bonusuri şi alte cheltuieli prevăzute de lege (Regulamentul Parlamentului, art.14).

▪ Potrivit dispoziţiilor art.196 din Regulamentul Parlamentului, fiecare parlamentar are dreptul de a avea 2 asistenţi (cel mult). În cazul angajării a 2 asistenţi, remuneraţia acestora nu trebuie să depăşescă suma alocată pentru salariul unui singur asistent. Salariile asistenţilor se suportă de la bugetul statului. 

▪ Din dispoziţiile aceluiaşi articol reies şi unele modalităţi de asigurare a relaţiei dintre parlamentari şi alegători (cu sprijinul direct al asistenţilor parlamentari): participarea la întâlniri cu electoratul, organizarea de audienţe, primirea de propuneri şi soluţionarea petiţiilor adresate de alegători, etc.
„Art.196
Obligaţiile asistentului unui parlamentar sunt următoarele:

(…)

(2) să primească propunerile şi petiţiile adresate de alegători şi să le examineze;

(3) împreună cu conducătorii guvernelor locale, ai întreprinderilor şi organizaţiilor să organizeze întâlniri ale parlamentarului cu electoratul;

(4) să organizeze întâlniri ale parlamentarului cu electoratul;

(…)

(6) să primească alegătorii în afara orelor de audienţă ale parlamentarului şi, la solicitarea acestuia, să discute problemele în cauză, cu oficialii sau instituţiile relevante;
(7) să cunoască opinia electoratului referitoare la activitatea Parlamentului şi a membrilor acestuia;

(8) pe baza instrucţiunilor parlamentarului, să furnizeze electoratului informaţii relevante.” 


Baza legală

- Regulamentul Parlamentului 

LUXEMBURG 

▪ Potrivit dispoziţiilor Regulamentului Camerei Deputaţilor, pentru desfăşurarea în bune condiţiuni a activităţilor parlamentare, grupurile politice, grupurile tehnice şi deputaţii cu alte orientări politice (« sensibilităţi politice ») beneficiază de sprijin financiar şi material: credite financiare, rambursarea cheltuielilor de angajare de personal, birouri corespunzător dotate.

Grupurile politice. Structuri parlamentare formate din cel puţin 5 membri, acestea au prerogative specifice: sunt reprezentate atât în comisiile parlamentare, cât şi în Conferinţa Preşedinţilor ; au anumite avantaje în ce priveşte timpul la cuvânt în şedinţa publică. Biroul Camerei pune la dispoziţia grupurilor politice birouri corespunzător dotate, le acordă credite (în funcţie de reprezentarea proporţională) şi sume cu o valoare determinată destinate angajării de personal. 

Grupurile politice pot accepta afilierea de deputaţi care nu fac parte din niciun grup politic.
Grupurile tehnice (grupuri de deputaţi formate în jurul unui coordonator)

Deputaţii care nu sunt membri ai unui grup politic/afiliaţi la un grup politic pot forma un grup tehnic. Membrii grupului tehnic desemnează un coordonator care devine purtătorul de cuvânt în toate problemele administrative şi care îi reprezintă în Conferinţa Preşedinţilor. Ca şi grupurile politice, grupurile tehnice beneficiază de birouri dotate cu echipamentele necesare, de acordarea de credite şi de rambursarea cheltuielilor de personal. 
Sensibilităţile politice şi deputaţii independenţi

Biroul Camerei pune la dispoziţia fiecărui deputat care nu face parte dintr-un grup politic/tehnic, un birou aflat în vecinătatea Camerei. Pe baza documentelor justificative, se alocă fiecărui deputat o sumă reprezentând rambursarea cheltuielilor de personal.

▪ Subvenţiile acordate grupurilor politice, grupurilor  tehnice şi « sensibilităţilor politice »

Grupurile politice şi cele tehnice beneficiază de fonduri financiare (din bugetul Camerei Deputaţilor), după cum urmează :

- credite acordate în funcţie de reprezentarea proporţională : 3.100 €/deputat (înscris sau nu într-un grup politic/tehnic) ;

- o sumă de maximum 12.400 €/grup politic sau tehnic, reprezentând rambursarea cheltuielilor de personal, pe baza prezentării documentelor justificative.

Sensibilităţile politice pot beneficia de rambursarea acestor cheltuieli, pe baza hotărârii Biroului Camerei, proporţional cu importanţa lor şi în condiţiile stabilite de Birou.

Subvenţiile se alocă grupurilor şi, după caz, sensibilităţilor politice, în fiecare trimestru al perioadei octombrie-septembrie. Decontul final se întocmeşte la sfârşitul fiecărei sesiuni.

▪ Birourile de lucru ale parlamentarilor. Biroul Camerei dispune punerea la dispoziţia fiecărui deputat, la cerere, a unui birou mobilat şi dotat cu echipamente de birotică şi informatice, situat în imediata vecinătate a clădirii Camerei.

Fiecare grup politic are dreptul, per legislatură, la un credit de bază de 12.400 € şi la un credit de 500 €/deputat pentru cumpărarea mobilierului de birou. O parte din sume (proporţională cu numărul membrilor unei sensibilităţi politice raportat la numărul minim de deputaţi – 5 – necesar pentru formarea unui grup politic) se rambursează deputatului/deputaţilor independent/independenţi.

Pentru exercitarea mandatului în cele mai bune condiţii, Camera pune la dispoziţia fiecărui deputat un echipament informatic complet (PC fix, ecran plat, imprimantă, tastatură, mouse). Echipamentul este instalat şi întreţinut de serviciul de informatică al Camerei.

Anual, Biroul Camerei Deputaţilor rambursează fiecărui grup politic, o sumă de maximum 49.600 € pentru achiziţionarea de materiale şi servicii informatice.
Regulamentul Camerei Deputaţilor 

« Capitolul 4. Grupurile politice şi tehnice
Art.14

(1) Deputaţii se pot constitui în grupuri politice.
(2) Pentru validitate, un grup politic trebuie să fie format din cel puţin 5 membri.

(3) Grupurile politice depun la Preşedinţie lista membrilor, indicând şi numele preşedintelui de grup.

(4) Un deputat poate face parte numai dintr-un grup politic.

(5) Deputaţii care nu aparţin nici unui grup politic se pot afilia unuia dintre acestea, cu acordul grupului în cauză. Deputaţii afiliaţi sunt luaţi în considerare în stabilirea numărului de locuri în comisii atribuite grupurilor.

(6) Modificările componenţei unui grup politic sunt aduse la cunoştinţa Preşedintelui Camerei, cu semnătura preşedintelui de grup.

Art.15

(1) Deputaţii care nu fac parte dintr-un grup politic şi cei care nu sunt afiliaţi la un grup politic pot forma un grup tehnic, în condiţiile art.14, paragraf (2). 
Aceştia desemnează un coordonator care urmează a fi purtătorul lor de cuvânt în toate problemele administrative şi a-i reprezinta în Conferinţa Preşedinţilor. Coordonatorii grupurilor tehnice au acelaşi statut ca şi preşedinţii grupurilor politice.

Art.16

Pentru a asigura desfăşurarea activităţilor grupurilor politice şi tehnice, precum şi a deputaţilor independenţi (cu sensibilităţi politice), Biroul Camerei pune la dispoziţia acestora spaţiile şi echipamentele necesare, precum şi credite pentru funcţionarea acestora, stabilite pe baza reprezentării proporţionale în Cameră. 

Pe baza prezentării documentelor justificative şi în limita sumei stabilite de Biroul Camerei, grupurile politice şi tehnice au, de asemenea, dreptul la rambursarea cheltuielilor de personal.  

În condiţiile stabilite de Biroul Camerei, rambursarea cheltuielilor de personal poate fi, de asemenea, acordată de Birou, deputaţilor cu sensibilităţi politice, pe baza prezentării de documente justificative. Biroul Camerei pune la dispoziţia fiecărui deputat, la solicitarea acestuia, un birou echipat, situat în vecinătatea Palatului Camerei. 

Sprijinul financiar acordat grupurilor politice este destinat exclusiv acoperirii cheltuielilor implicate de activităţile parlamentare şi nu pot fi utilizate pentru acoperirea cheltuielilor efectuate de partidele politice. »


Baza legală


- Regulamentul Camerei Deputaţilor 

PORTUGALIA

▪ Pentru exercitarea efectivă a mandatului, membrilor Adunării Republicii li se asigură condiţii de lucru corespunzătoare, îndeosebi un birou personal în clădirea Parlamentului şi un asistent personal, angajat în condiţiile legii.

▪ Suplimentar salariului de bază, membrii Parlamentului beneficiază de mai multe indemnizaţii de călătorie/destinate acoperirii cheltuielilor de deplasare. 

Cuantumul acestora se stabileşte în funcţie de locul de reşedinţă, de circumscripţia electorală (aflată pe teritoriul naţional sau în străinătate) şi natura activităţilor desfăşurate.

▪ Una din principalele îndatoriri ale membrilor Adunării Republicii o constituie asigurarea unui contact nemijlocit cu alegătorii înregistraţi - tineri, studenţi, persoane vârstnice, pensionari, muncitori, sindicate, minorităţi etnice şi religioase - simultan cu realizarea unei strânse cooperări cu autorităţile locale.

În acest scop, parlamentarii participă la reuniuni/întâlniri publice cu alegătorii, cu media şi organizaţiile nonguvernamentale, efectuează vizite în circumscripţie şi participă la evenimente speciale.

Toate autorităţile publice au obligaţia generală de a coopera cu parlamentarii. Departamentele şi serviciile care aparţin/se află în subordinea organelor administraţiei centrale trebuie să asigure membrilor Parlamentului condiţiile necesare pentru exercitarea mandatului, prin furnizarea informaţiilor şi publicaţiilor oficiale corespunzătoare şi, ori de câte ori este posibil, prin asigurarea spaţiilor necesare organizării de întâlniri/reuniuni cu alegătorii (cu condiţia de a nu afecta funcţionarea departamentului/serviciului respectiv).

La solicitarea membrilor Adunării Republicii, guvernele civile trebuie să asigure acestora spaţii care să le permită realizarea de contacte directe cu reprezentanţii media şi cu alegătorii din circumscripţie.

SUEDIA

▪ Stabilirea şi menţinerea relaţiilor între deputaţi şi alegători constituie una din sarcinile secretarilor politici. Fiecare parlamentar beneficiază de sprijinul unui secretar politic. 

Partidele politice sunt cele care decid dacă secretarii politici sprijină activitatea tuturor parlamentarilor, a unui grup de parlamentari sau a unui parlamentar individual. Tot partidele politice sunt cele care stabilesc secretarii politici ce sprijină activitatea unui grup de parlamentari reprezentând anumite regiuni ale ţării.

Secretarii politici au obligaţia de a colecta informaţii, de a pregăti proiectele de lege, de a avea contacte cu media, de a se ocupa de corespondenţa parlamentarilor şi de a acţiona în calitate de consilieri politici ai membrilor Parlamentului. 
Grupurile politice din cadrul Parlamentului beneficiază sprijin financiar (subvenţie publică) pentru acoperirea costurilor implicate de angajarea secretarilor politici.

▪ Pentru facilitarea şi îmbunătăţirea relaţiei cu alegătorii, Parlamentul şi-a reformat calendarul şi planificarea şedinţelor. Astfel, în prezent, săptămâna de lucru la Cameră se desfăşoară de marţi până joi (când au loc şedinţele plenului şi ale comisiilor parlamentare) ; în fiecare semestru, timp de 2-3 săptămâni, nu sunt planificate şedinţe ale plenului ; procedura de vot se desfăşoară potrivit planificării stabilite.

Toate aceste măsuri au contribuit la dezvoltarea şi îmbunătăţirea relaţiei dintre parlamentari şi alegătorii din circumscripţii. În condiţiile actualului calendar, membrii Parlamentului se pot întâlni cu alegătorii două zile pe săptămână.

O altă iniţiativă o constituie înfiinţarea « Punctelor de informare ale Parlamentului » în oraşele Göteborg, Malmö, Sundsvall şi Umeå. Din anul 2004 (când au fost lansate), în cadrul punctelor de informare se organizează dezbateri privind problemele politice curente şi se prezintă cetăţenilor informaţii de actualitate referitoare la activităţile Parlamentului. 
� Recueil des pratiques et des procédures parlementaires, Chapitre III. L'aide à l'exercice du mandat, Synthèses par Rémi Schenberg


http://recueil.apf-francophonie.org/spip.php?article1487





� Informaţiile au fost furnizate de corespondenţii ECPRD din cadrul parlamentelor naţionale ale statelor membre UE în răspunsurile la solicitarea Camerei Deputaţilor nr.2910/2015 referitoare la birourile parlamentare. De asemenea, au fost folosite date cuprinse în răspunsurile la solicitarea ECPRD nr.2558/22.05.2014 privind relaţia şi comunicarea între cetăţeni şi parlamentari, trimisă de  Adunarea Naţională din Serbia. 


Centrul European de Cercetare şi Documentare Parlamentară (ECPRD) este un organism de cooperare interparlamentară şi de promovare a schimburilor de informaţii, idei şi experienţă între parlamentele naţionale ale statelor din Europa (îndeosebi), aflat sub egida Parlamentului European şi a Consiliului Europei. Camera Deputaţilor face parte din această reţea parlamentară europeană. 








� Nu există reglementări privind angajaţii birourilor parlamentare.


� Basic Law for the Federal Republic of Germany


http://www.bundestag.de/blob/284870/ce0d03414872b427e57fccb703634dcd/basic_law-data.pdf


� Members of the Bundestag Act, Members of the European Parliament Act


� HYPERLINK "http://www.bundestag.de/blob/189732/6e3095be7d1968201ca34bbca5c285d9/memlaw-data.pdf" ��http://www.bundestag.de/blob/189732/6e3095be7d1968201ca34bbca5c285d9/memlaw-data.pdf�


� Houses of Oireachtas, Parliamentary Standard Allowance


http://www.oireachtas.ie/ViewDoc.asp?fn=/documents/members/20102527-2.htm&CatID=168


� Până în 2013, deputaţii puteau opta pentru o indemnizaţie pentru reprezentare publică care nu trebuia decontată (având însă o valoare mai mică) sau pentru o indemnizaţie pentru reprezentare publică integral decontabilă. 


� S.I. No. 84 of 2010, Oireachtas (Allowances and Facilities) Regulations


http://www.irishstatutebook.ie/eli/2010/si/84/made/en/pdf


� Seimas of the Republic of Lithuania Statute


� HYPERLINK "http://www3.lrs.lt/pls/inter/dokpaieska.showdoc_e?p_id=492370" �http://www3.lrs.lt/pls/inter/dokpaieska.showdoc_e?p_id=492370�


� Înainte de această dată, angajarea personalului biroului parlamentar avea la bază diferite contracte.


� Toţi parlamentarii sunt eligibili pentru această sumă, indiferent că au închiriat sau nu un spaţiu pentru birou.


� Parliamentary Standards Act 2009


http://www.legislation.gov.uk/ukpga/2009/13/contents


� Independent Parliamentary Standards Authority, The MPs’ Scheme of Business Costs and Expenses, 2015-2016, Presented to the House of Commons pursuant to section 5(5) of the Parliamentary Standards Act 2009


http://parliamentarystandards.org.uk/IPSAMPs/Scheme/Documents/MPs%27%20Scheme%20of%20Business%20Costs%20and%20Expenses%20Seventh%20Edition%20%282015-16%29.pdf


� Sejm, Work in a constituency


http://opis.sejm.gov.pl/en/posel.php#s3


� The Act of 9th May 1996 on the Exercise of the Mandate of a Deputy or Senator


� HYPERLINK "http://publicofficialsfinancialdisclosure.worldbank.org/sites/fdl/files/assets/law-library-files/Poland_MPs%20and%20Senators%20Mandate%20Act_1996_en.pdf" ��http://publicofficialsfinancialdisclosure.worldbank.org/sites/fdl/files/assets/law-library-files/Poland_MPs%20and%20Senators%20Mandate%20Act_1996_en.pdf�





� Act XXXVI of 2012 on the National Assembly


http://parlament.hu/documents/125505/138409/Act+XXXVI+of+2012+on+the+National+Assembly/b53726b7-12a8-4d93-acef-140feef44395





� Bundesbezügegesetz, Artikel § 10


http://www.ris.bka.gv.at/Dokument.wxe?Abfrage=Bundesnormen&Dokumentnummer=NOR40172075&ResultFunctionToken=1bc2e52f-fdad-449f-a5fc-c65bca4187fb&Position=1&Kundmachungsorgan=&Index=&Titel=&Gesetzesnummer=&VonArtikel=&BisArtikel=&VonParagraf=10&BisParagraf=&VonAnlage=&BisAnlage=&Typ=&Kundmachungsnummer=&Unterzeichnungsdatum=&FassungVom=31.08.2015&VonInkrafttretedatum=&BisInkrafttretedatum=&VonAusserkrafttretedatum=&BisAusserkrafttretedatum=&NormabschnittnummerKombination=Und&ImRisSeit=Und


� Gesamte Rechtsvorschrift für Parlamentsmitarbeiterinnen- und Parlamentsmitarbeitergesetz, Fassung vom 05.10.2015


https://www.ris.bka.gv.at/GeltendeFassung.wxe?Abfrage=Bundesnormen&Gesetzesnummer=10001185





� Assemblée Parlementaire de la Francophonie, Recueil des pratiques et des procédures parlementaires


http://recueil.apf-francophonie.org/spip.php?article64


� Rules of procedure of the National Assembly


http://www.parliament.bg/en/rulesoftheorganisations


� Parliamentary Election Act of Denmark


http://www.thedanishparliament.dk/Publications/Parliamentary%20Election%20Act%20of%20Denmark.aspx


� Status of Members of the Riigikogu Act


https://www.riigiteataja.ee/en/eli/516042015001/consolide





� „Art.69


Membrii Parlamentului beneficiază de indemnizaţia stabilită prin lege.“


� La şedinţa din 30 ianuarie 2012, Biroul Preşedinţiei a decis înlocuirea “contribuţiei la costurile implicate de menţinerea relaţiei dintre aleşi şi alegători” cu “rambursarea cheltuielilor efectuate pentru exercitarea mandatului”.


� Constitution of the Italian Republic


https://www.senato.it/documenti/repository/istituzione/costituzione_inglese.pdf


� Legge 31 ottobre 1965, n. 1261 


Determinazione della indennita' spettante ai membri del Parlamento


http://www.normattiva.it/uri-res/N2Ls?urn:nir:stato:legge:1965-10-31;1261!vig=





� Rules of Procedure of the Saimas


http://www.saeima.lv/en/legislation/rules-of-procedure


� Assemblée Parlementaire de la Francophonie, Recueil des pratiques et des procédures parlementaires


http://recueil.apf-francophonie.org/spip.php?article710


� Règlement de la Chambre des Députés


http://www.chd.lu/wps/wcm/connect/f57f45e4-3501-4907-b777-0ad0ca77212e/Reglement_02122014.pdf?MOD=AJPERES


� Anterior reformei, şedinţele plenului şi ale comisiilor se desfăşurau în cursul întregii săptămâni, votul putea avea loc la orice oră din zi, după încheierea dezbaterii unui proiect de lege.

